天晴景星见赋（以有道之邦德星昭见为韵）
李子 (Tang)
君德惟馨。天文效灵。于是廓氛雾。埽青冥。发彼嘉气。浮兹景星。南有光而霞赤。东有色而烟青。合彼气之郁郁。浑此色之冥冥。昭然在天。明乎有德。仰其状而可嘉。究其灵而莫测。君有至道。不閒元以韬光。时无纤埃。必在天而发色。或出或处。念兹在兹。占莫知其常度。出必应乎盛时。所以当今夕而彰矣。向青霄而仰之。乘乎方色。遵彼天逵。泰阶正其位。五星守其维。然后见兹星之昭烛。经彼天以逶迤。晴空寥寥。列星炫炫。纷乎二气。始若烟而非烟。炯彼偫星。初乍隐而乍见。并我质之惟黄。总彼气而成绚。霏微类干吕之云。辉赫如绕枢之电。星气合会。光华动摇。二气之色交至。三星之状孔昭。曭朗惟明。疑沐其云露。光芒振曜。若击夫天飙。明丽太极。遐映青昊。呈贶遥对乎三台。效祥何惭于五老。克表王德。信由元造。在翼常瑞于尧年。居房永叶乎舜道。载美往牒。今祥我邦。观兹瑞之尤异。知景福之攸降。当其次天关。历牛斗。既应道而昭格。岂越度于前后。出无常处。向乐土以是临。仰之弥高。登灵台而可偶。是知景星之为德也。必得瑞一时。光九有。乃传芳而永久。